Caroline Muscat, li iktar kmieni din il-ġimgħa inħatret biex tmexxi l-kampanja elettorali tal-Partit Nazzjonalista, kienet qed tinnegozja mal-Kap filwaqt li tintervistah bħala ġurnalista "indipendenti" mat-Times of Malta. Fil-fatt, meta fil-11 ta' Settembru kienet ippubblikata l-intervista ma' Simon Busuttil fis-Sunday Times kienu diġà bdew taħdidiet dwar kif Caroline Muscat kienet se tieħu postha fid-Dar Ċentrali b'salarju ta' madwar ħamsin elf ewro fis-sena. Iktar minn hekk, ġibdulna l-attenzjoni minn Tal-Pietà, li mill-kontenut tal-intervista jirriżulta li Muscat kellha aċċess għall-istħarriġ intern tal-Partit Nazzjonalista, tant li f'waħda mill-mistoqsijiet qalet lil Simon Busuttil li stħarriġ wera li d-differenza bejn il-partiti reġgħet kibret. Issa sa dakinhar la kien ippubblikat l-istħarriġ tal-Maltatoday u wisq inqas sar xi wieħed minn midja oħra. Dan juri li Caroline Muscat kellha tagħrif mill-Partit Nazzjonalista li dwaru kien hemm ukoll diskors fil-kurituri tal-istamperija. Il-mistoqsija saret biex Busuttil jispjega, tant li fit-tweġiba tiegħu Busuttil ma merieha xejn fuq il-kontenut u qalilha biss: "Kull stħarriġ, tajjeb jew ħażin, jien nikkusidrah bħala parti mill-mixja. L-għan tiegħi jibqa' tmiem it-tellieqa. Jien determinat li nasal sal-aħħar u nirbaħha." Laqgħa interna ta' Busuttil biex jispjega l-bidliet Dan huwa l-istess diskors li Simon Busuttil qal lill-impjegati tal-Partit Nazzjonalista f'laqgħa interna li għamlilhom din il-ġimgħa fejn mhux biss ħabbar il-ħatra ta' Muscat iżda kellimhom dwar ix-xenarji kollha ta' meta tista' tkun l-elezzjoni. Fejn qal li jkun tal-mistħija jekk il-Gvern idum sal-aħħar u żied li hu lest għall-maratona. Però l-intervista ma kinetx l-uniku okkażjoni fejn filwaqt li kienet għadha t-Times Caroline Muscat kienet qed taħdem għal Simon Busuttil. Fl-aħħar jiem ikkordinat intervista għal Beppe Fenech Adami biex tkun ippubblikata llum u iktar minn hekk assigurat li fl-aħħar Ħdud fil-faċċata tal-gazzetta jkun hemm stejjer li jmorru eżatt mal-messaġġ tal-Partit Nazzjonalista. Bħal dik tal-Ħadd li għadda fejn qalet li Simon Busuttil u Marlene Farrugia lesti jagħmlu koalizzjoni flimkien kontra l-korruzzjoni. Muscat ma kinetx l-uniku bidla din il-ġimgħa. Fost oħrajn Busuttil mar lura mill-pjan oriġinali li jkollu Kap Eżekuttiv għall-Partit. Fil-fatt fl-aħħar jiem ħabbar li ħatar lil Brian St John Chief, Corporate and Business Strategy. Min-naħa l-oħra l-operat tal-istrutturi kemm tal-Partit kif ukoll tal-midja tal-Partit Nazzjonalista marru kollha f'idejn s-Segretarju Ġenerali Rosette Thake li hija wkoll iċ-Ċerpersin tal-Bord tad-Diretturi tal-kumpanija Media.link Communications. Biex l-imkejjen tagħna fid-Dar Ċentrali spjegaw kif mar lura minn waħda mill-ewwel deċiżjonijiet strateġiċi meta laħaq kap. B'ilsna ħżiena jgħidu li ma jafx xi jrid.